text: পচা-বাসি খাবারে ফখরুদ্দিন বিরিয়ানি ও শর্মা হাউজকে জরিমানা
  স্টাফ রিপোর্টার : পচা-বাসি বিরিয়ানি ও মেয়াদোত্তীর্ণ বোরহানি বিক্রির দায়ে ঢাকার নাম করা বিরিয়ানির দোকান ফখরুদ্দিন বিরিয়ানিকে জরিমানা করেছে ভ্রাম্যমাণ আদালত। ঢাকা উত্তর সিটি কর্পোরেশের ভ্রাম্যমাণ আদালত বৃহস্পতিবার শ্যামলীর রিংরোড এলাকায় ফখরুদ্দিন বিরিয়ানির আউটলেটে অভিযান চালিয়ে ২৩ হাজার টাকা জরিমানা করে। এ সময় বাসি খাবার ডিপ ফ্রিজে রেখে বিক্রির অভিযোগে আরেক জনপ্রিয় খাবারের দোকান শর্মা হাউজকে ১৫ হাজার টাকা জরিমানা করা হয়।
  ভ্রাম্যমাণ আদালতের নেতৃত্ব দেয়া ঢাকা উত্তর সিটি কর্পোরেশনের নির্বাহী ম্যাজিস্ট্রেট অজিয়র রহমান জানান, শ্যামলীর ৯/ক পিসিকালচার হাউজিংয়ে অবস্থিত ফখরুদ্দিন বিরিয়ানির বিরুদ্ধে পচা খাবার বিক্রির অভিযোগ আগেই পেয়েছিলেন তিনি। "সম্প্রতি আমাদের একজন লোক তাদের এ দোকান থেকে এক প্যাকেট বিরিয়ানি কেনার পর পুরো প্যাকেটই পচা পায়। তারা অন্য কোথাও থেকে রান্না করা বিরিয়ানি এনে এখানে রাখে। বিরিয়ানি নষ্ট হয়ে গেলেও সেটা গরম করে আবার বিক্রি করছে। এছাড়া তাদের বোরহানির বোতলের গায়ে লেখা তারিখ ওভাররাইট করে বিক্রি করা হচ্ছে। এজন্য ২০০৯ সালের ভোক্তা অধিকার সংরক্ষণ আইনে তাদের জরিমানা করা হয়েছে।" শর্মা হাউজকে জরিমানার কারণ জানিয়ে তিনি বলেন, আগের দিন রান্না করা বাসি খাবার তারা ডিপ ফ্রিজে রেখেছে। একই সঙ্গে কাঁচা গোশত ও রান্না করার অন্যান্য উপাদান একই ফ্রিজে রেখেছে। এজন্য তাদের ১৫ হাজার টাকা জরিমানা করা হয়েছে।
  এদিনই আগারগাঁওয়ে বাণিজ্য মেলায় যাওয়ার সড়কে অভিযান চালিয়ে প্রায় দুই'শটির মতো অস্থায়ী স্থাপনা উচ্ছেদ করা হয়।